48 दिन संबंध नहीं बना सकते; दूरी कितनी भी हो, नंगे-पांव पैदल ही मुरुगन मंदिर आना है
Murugan Temple History; The Lesser Known Stories About Thaipusam Festival 2023 - Palani Murugan Temple हरे रंग की धोती और गले में रुद्राक्ष की माला पहने एक शख्स के गालों के आर-पार लोहे की रॉड निकली हुई है। उसका मुंह खुला हुआ है
हरे रंग की धोती और गले में रुद्राक्ष की माला पहने एक शख्स के गालों के आर-पार लोहे की रॉड निकली हुई है। उसका मुंह खुला हुआ है। गालों पर खून के निशान हैं। करीब 4 फीट लंबी इस रॉड के दोनों किनारों को दो लोगों ने पकड़ रखा है। उसके दोनों छोर पर नींबू लगे हैं।
रोंगटे खड़े कर देने वाले इस सीन को देखकर मैं विचलित हो जाती हूं। कितना दर्द हो रहा होगा, लेकिन उसके चेहरे पर कोई शिकन नहीं। वह तीन किलोमीटर से ऐसे ही पैदल चलकर आ रहा है। कुछ लोगों ने उसे चारों तरफ से घेर रखा है, ताकि कोई रॉड को टच नहीं करे।
कुछ देर बाद वह मंदिर के गेट पर पहुंचता है। उसे चारों तरफ से धोती से कवर कर दिया जाता है। फिर दो-तीन लोग मिलकर उसके गालों से रॉड को खींचकर निकालते हैं। उसके गालों के आर-पार छेद साफ दिख रहा है। जैसे ही रॉड बाहर निकलती है, उसके पैर छूने के लिए लोग टूट पड़ते हैं। जयकारे लगाने लगते हैं।
थोड़ा आगे बढ़ती हूं। एक ने तो पूरे शरीर में ही कीलें चुभो रखी हैं। उसके होठों के आर-पार त्रिशूल निकला हुआ है। पीठ पर इतनी भारी कीलें हैं कि मांस तक खींच गया है। ऐसा करतब दिखाने वाले कोई एक-दो लोग नहीं है। जहां मेरी नजर जाती है ऐसे अनगिनत लोग दिखते हैं। महिलाएं, बच्चे, बुजुर्ग कोई पीछे नहीं है। सबकी आस्था ऐसी कि उनका जख्म पीछे छूट गया है।
ये लोग भगवान शिव के पुत्र कार्तिकेय के भक्त हैं। कार्तिकेय को तमिलनाडु में मुरुगन नाम से पूजते हैं। दिसंबर, जनवरी और फरवरी इन तीन महीनों में यहां हर दिन उत्सव का माहौल होता है। भक्तों की भीड़ इतनी कि पैर रखने की जगह भी मुश्किल से मिलती है। मान्यता ये कि कठिन साधना के बाद भगवान मुरुगन के दर्शन से उनकी सारी मन्नतें पूरी होती हैं।
आज पंथ सीरीज में कहानी इसी मुरुगन मंदिर और इससे जुड़ी आस्था की…
तमिलनाडु के मदुरई का पलानी मुरुगन मंदिर। मदुरई से करीब 150 किलोमीटर दूर पलानी की ओर जा रही सडकों पर पदयात्रा करने वालों की लंबी कतारें हैं। ढोल-नगाड़े बज रहे हैं। लोग नंगे पांव नाच रहे हैं, झूम रहे हैं। कोई भगवा धोती पहना है, तो कोई हरे रंग की धोती में है।
जिस शख्स ने अपने गालों में रॉड लगवाई थी, उनका नाम करप्पास्वामी है। मैं उनसे बात करने की कोशिश करती हूं, लेकिन वे बोलने की स्थिति में नहीं हैं। उनके गाल पर मुरुगन भगवान की भभूत लगा दी गई है।
पास ही उनके भाई खड़े हैं। वे बताते हैं, ‘हम लोग तमिलनाडु के करूर जिले से यहां आए हैं। हमारे साथ परिवार और रिश्तेदार के करीब 150 लोग हैं। भाई हर साल यहां आते हैं। इस बार उन्होंने गालों में रॉड डालकर यहां आने की इच्छा जताई थी।’
करप्पास्वामी की पत्नी काफी खुश हैं। वे कहती हैं, ‘पहले घर में काफी दिक्कत थी। बीमारी से हम परेशान रहते थे। आए दिन परिवार का कोई ना कोई शख्स बीमार रहता था। फिर मेरे पति से लोगों ने कहा कि आप मुरुगन मंदिर जाओ।
उसके बाद पति यहां आने लगे। पहली बार वे अकेले आए थे। उसके बाद हम परिवार के साथ आने लगे। तीन किलोमीटर पहले इन्होंने पूजा करने के बाद अपने गाल में रॉड डलवाई थी। वहीं से हम लोग पैदल आ रहे हैं।’
यहीं मेरी मुलाकात धर्मापूर्ण से होती है। वे भी दर्शन के लिए मुरुगन मंदिर आए हैं। वे बताते हैं, ‘इस मंदिर में आना आसान नहीं है। इसके लिए 48 दिनों के कठिन व्रत से गुजरना पड़ता है।’
कठिन व्रत?
धर्मापूर्ण बताते हैं, ‘जो भी यहां आना चाहता है, उसे 48 दिन पहले नॉनवेज और शराब छोड़ना होता है। इस दौरान वह अपनी पत्नी से संबंध भी नहीं बना सकता है। झूठ बोलने की भी मनाही होती है। बेड की बजाय जमीन पर सोना होता है।
उसे हर दिन सुबह 4 बजे उठकर ठंडे पानी से स्नान करना होता है। अपने गांव या इलाके के मुरुगन मंदिर में हर रोज पूजा करनी होती है। मंदिर के पुजारी उसे रुद्राक्ष की माला पहनाते हैं। जिसे उसे हमेशा धारण करना होता है। 48 दिनों तक वह चप्पल या जूता नहीं पहना सकता है। उसे नंगे पैर ही रहना होता है।
48वें दिन वह गांव के मंदिर में पूजा करने के बाद यहां के लिए निकलता है। रास्ते में जहां भी नदी या तालाब मिलता है, वहां वह स्नान-ध्यान करता है। यहां पहुंचने के बाद वह माथे पर चंदन और भभूत लगाता है। जिसे भगवान को बाल चढ़ाना होता है, वह सिर मुंडवाता है।’
मंदिर के आसपास सिर मुंडवाने के लिए कई हॉल बने हैं। जहां बच्चे, बुजुर्ग और महिलाएं सिर मुंडवा रहे हैं। केरल से आई धारिणी अपनी पांच साल की बेटी का सिर मुंडवा रही हैं। वे बताती हैं, ‘बेटी को अस्थमा की शिकायत है। मंदिर में बाल चढ़ाऊंगी तो इसकी बीमारी ठीक हो जाएगी।’
इस मंदिर की खासियत है कि यहां पैदल ही आना होता है। चाहे कोई कितने ही दूर से क्यों ना आ रहा हो।
65 साल के सुब्रमण्यम घेरा बनाकर युवाओं के साथ नाच रहे हैं। उनके साथ करीब 200 लोग हैं। सुब्रमण्यम इस ग्रुप के लीडर हैं। करीब 150 किलोमीटर दूर कल्लमपट्टी से यहां आए हैं। वे पिछले 32 साल से लगातार यहां आ रहे हैं। इस वजह से गांव वालों ने उन्हें गुरुस्वामी का दर्जा दिया है। गांव के लोग उनकी अगुआई में ही यहां आते हैं।
सुब्रमण्यम बताते हैं, ‘हम लोग सुबह 6 बजे से 9 बजे तक पैदल चलते हैं। इसके बाद रास्ते में कुछ नाश्ता करते हैं। फिर चलना शुरू करते हैं। दोपहर 12 बजे से तीन बजे तक आराम करते हैं। इसके बाद तीन बजे से पूरी रात चलते रहते हैं। जिन गांवों से हम गुजरते हैं, वहां के लोग सड़कों पर खाने का इंतजाम करते हैं। इसे अन्नदान कहा जाता है।’
मंदिर के चारों ओर प्रसाद और पूजा-पाठ के सामान की दुकानें हैं। केले के चिप्स और हलवा यहां का मुख्य प्रसाद है। दुकानों पर पीले रंग की पतली सी रस्सी और हल्दी की गांठ भी बिक रही है। पूछने पर पता चलता है कि यह रस्सी मंगलसूत्र है। ऐसी मान्यता है कि जिसकी शादी नहीं हो रही होती है, वह भगवान मुरुगन को मंगलसूत्र चढ़ाता है।
अब मैं मंदिर में प्रवेश करती हूं। ऊंची पहाड़ी पर मुरुगन भगवान की प्रतिमा है। वहां तक जाने के लिए करीब 800 सीढ़ियां चढ़नी होती हैं। 40 डिग्री तापमान में पैदल ऊपर चढ़ने की मेरी हिम्मत नहीं हुई। मैंने रोपवे से जाने का फैसला किया।
यहां रोपवे के लिए 50 रुपए का टिकट लगता है। भीड़ काफी है। कुछ देर इंतजार करने के बाद नंबर मिल गया। करीब 20 मिनट बाद मैं ऊपर मंदिर में पहुंच गई। यहां से देखने पर पूरा शहर ऐसे दिख रहा है जैसे किसी प्याली में कुछ चीजें रखी हों।
मंदिर में लोग धूप-अगरबत्ती जलाकर पूजा कर रहे हैं। खुद से ही भगवान का अभिषेक कर रहे हैं। इतनी भीड़ है कि पंडित अभिषेक करा ही नहीं पाएंगे। इसलिए यहां आने वाले खुद ही अपनी पूजा करते हैं।
यहां से करीब 300 मीटर दूर भगवान मुरुगन की मूर्ति रखी है। अंधेरा होने की वजह से मूर्ति नजर नहीं आ रही। उसके आस-पास जलते दीए दिख रहे हैं। मैं मूर्ति तक जाना चाहती हूं, लेकिन यहां से आगे जाने की इजाजत नहीं है।
यहां थोड़ी दूरी पर एक घेरे में अनगिनत मुर्गे रखे हैं। ये वो मुर्गे हैं, जो भगवान मुरुगन को लोगों ने चढ़ाए हैं। मान्यता ये है कि मुर्गे मुरुगन की सवारी हैं। इसलिए जिंदा मुर्गे ही उन्हें चढ़ाए जाते हैं।
तमिलनाडु में भगवान मुरुगन के 6 मंदिर हैं, लेकिन इस मंदिर की खास विशेषताए हैं। इनकी मूर्ति का विशेष महत्व है। मंदिर के पुजारी बताते हैं कि यह मूर्ति 9 खास तत्वों से बनी है। उनका दावा है कि इनमें औषधीय गुण हैं। इसी वजह से यहां चढ़ने वाली भभूत लगाने से बीमारियां ठीक हो जाती हैं।
भभूत के लिए श्रद्धालु लंबी कतार लगाते हैं। सुबह-सुबह सबसे पहले आने वाले 50-100 श्रद्धालुओं को ही भभूत मिल पाती है।
पुजारी कहते हैं, ‘रात में मंदिर के पट बंद कर दिए जाते हैं। उस दौरान मुरुगन भगवान सिर्फ धोती में रहते हैं। चारों पट बंद होने की वजह से उन्हें वैसे ही पसीना आता है, जैसे किसी इंसान को आता है। रात में उनके घुटनों के पास एक प्याला रख दिया जाता है, जिसमें उनके पसीने की बूंदें जमा हो जाती हैं। जिसे सुबह पहले आने वाले कुछ श्रद्धालुओं को दे दिया जाता है।
यहां भगवान मुरुगन की दिन में 6 बार पूजा की जाती है और 6 बार उनका श्रृंगार भी बदला जाता है। पहली पूजा सुबह 6.45 बजे होती है। जिसमें उनका विश्वरूपम श्रृंगार होता है। इसमें उन्हें सफेद कपड़े और फूलों से सजाया जाता है।
फिर 7.45 पर पूजा होती है। जिसमें शिकारी के रूप में उनका श्रृंगार होता है। ऐसी मान्यता है कि मुरुगन को एक लड़की से प्रेम हो गया था, जो शिकारी बिरादरी की थी। उसे मोहने के लिए मुरुगन ने शिकार करना सीखा था।
8.45 पर बाल रूप में उनका श्रृंगार होता है। कहा जाता है कि वे दस साल की उम्र में इस पहाड़ पर आए थे। इसलिए बाल रूप में उनकी पूजा की जाती है।
दोपहर 12 बजे वैद्य के रूप में श्रृंगार होता है। जिसमें वे ब्राह्मण के भेस में होते हैं। फिर शाम को 6.30 बजे राजा का श्रृंगार होता है। ऐसी मान्यता है कि मुरुगन को राजा के रूप में देखने पर लोगों का घर धन-दौलत से भर जाता है। इस वजह से इस रूप के दर्शन के लिए लोगों की भीड़ बहुत ज्यादा होती है।
यहां प्रसाद की सौ साल से भी ज्यादा पुरानी दुकान है। यहां के प्रसाद को पंजामृत कहा जाता है। जिसमें खजूर, केला, मिश्री जैसी चीजें मिली होती हैं। यह गाढ़े जैम की तरह होता है।
अब पंथ सीरीज की ये दो कहानियां भी पढ़िए...
1. इंसान का मांस और मल तक खा जाते हैं अघोरी:श्मशान में बैठकर नरमुंड में भोजन, कई तो मुर्गे के खून से करते हैं साधना
रात 9 बजे का वक्त। जगह बनारस का हरिश्चंद्र घाट। चारों तरफ सुलगती चिताएं। आग की लपटें और उठते धुएं से जलती आंखें। कोई चिता के पास नरमुंड लिए जाप कर रहा, तो कोई जलती चिता से राख उठाकर मालिश, तो कोई मुर्गे का सिर काटकर उसके खून से साधना कर रहा है। कई ऐसे भी हैं, जो इंसानी खोपड़ी में खा-पी भी रहे हैं। इन्हें देखकर मन में सिहरन होने लगती है।
ये अघोरी हैं। यानी जिनके लिए कोई भी चीज अपवित्र नहीं। ये इंसान का कच्चा मांस तक खा जाते हैं। कई तो मल-मूत्र का भोग करते हैं। पंथ सीरीज में आज कहानी इन्हीं अघोरियों की…(पढ़िए पूरी खबर)
2. रात 12:30 बजे होती है निहंगों की सुबह:सुबह बकरे का प्रसाद बंटता है, घोड़ा इनके लिए भाई जान है और गधा थानेदार
अमृतसर के अकाली फूला सिंह बुर्ज गुरुद्वारे में चहल-पहल है। सिख छठे गुरु हरगोबिंद सिंह जी की 'बंदी छोड़ दिवस' का जश्न मना रहे हैं। आस-पास की सड़कें ब्लॉक हैं। भारी बैरिकेडिंग की गई है। घोड़े टाप दे रहे हैं, नगाड़े बज रहे हैं। बोले सो निहाल, सतश्री अकाल, राज करेगा खालसा आकी रहे न कोय… के जयकारे लग रहे हैं। नीले रंग के खास चोगे और बड़ी सी पग धारण किए लोग तलवारबाजी कर रहे हैं। ये निहंग सिख हैं। (पढ़िए पूरी खबर)